Тав сана,  мире çăлнă салтак!
  Уяв концерчĕн сценарийĕ
Тĕллевĕсем: Ачасене Тăван çĕршывăн Аслă вăрçи  вĕçленнĕренпе  75 çул çывхарнине  аса  илтересси,  паттăрсене  яланах  асра  тытмалли,  вĕсен  паттăрла  ĕçĕсене  нихаçан  та  манмалла  марри  çинчен  вĕрентесси;  вăрçă  тата  тыл  ĕçченĕсене,  аслă çынсене  хисеплеме,  яланах пулăшма  вĕрентесси.
Курăмлăх хатĕрĕсем: мирлĕ тата вăрçа вăхăтне сăнлакан слайдсем, сăвă йĕркисем, юрă сăмахĕсем, виç кĕтеслĕ салтак çырăвĕсем.
Уявра хутшăнакансем:
Ертсе пыракансем
Хĕрсемпе каччăсем
Ача - пăча
Амăшĕ
Салтак
1-мĕш пулăм «Сасартăк тревога янрарĕ ирпе…»
 Мероприяти юхăмĕ.
Сулла. Таврара кайăк сассисем илтĕнеççĕ. Хĕрсемпе каччăсем вăйăран юрласа саланаççĕ. Вăйăран кĕрекен  Марукпа Гриша та  савăк кăмăллă.
Марук: Гриша, пăхсам, шурăмпуç çуталса килет. Мĕн тери  хитре  тавралăх. Мĕн тери таса иккен вăл çутă ир!
Гриша:  Çут тĕнче хитре тетĕн-и? Чи хитри вăл, Марук, пурнăç. Йĕри - таврари илеме курсан ман пурнас килет, вĕçĕмсĕр пурăнас килет.
1-мĕш ертсе пыракан: 
1941-мĕш çул. Çулла. Çанталăк уяр та шăрăх. Таврари пурнăç та тӱлекчĕ. Ялсемпе хуласенче кун каçа ĕçлесе ывăннă çынсем, выляса ĕшеннĕ ачасем тутлăн çывăрнă. Çĕр хăй те тÿлеккĕн каннă. Хĕвел тухăçĕнчен çĕре ыйхăран вăратса шурă шурăм пуç хăпарнă. Вăл шăппăн-шăппăн сарăлнăçемĕн сарăлса пынă. Акă вĕçен кайăксем те юрă шăрантарма пуçланă.
2-мĕш ертсе пыракан: Анчах сасартăк!... Чикĕ енче мăн тупăсем кĕрлеме пуçланă, хулăн сасăпа уланă. Тÿпере моторсен сасси илтĕнсе кайнă. Кăвак пĕлĕте хупласа, пысăк та хура самолетсем аялтанах вĕçсе иртнĕ. Виççĕ… улттă… вуннă… çирĕм…çĕр… Вĕсен шучĕ те пулман. Çуначĕсем айĕнче – тискер хĕрессем. Акă кĕçех вĕсем лăпкă ыйхăпа çывăракан хуласемпе ялсем çине пиншер бомба тăкма пуçланă.
 «Урам шавĕ» трек.  Халăх каялла - малалла утать: кам ĕçрен таврăнать, кам тĕл пулăва тухнă, хăшĕ туяпа, хăшĕ портфельпе. Сав вăхăтра Юрий Левитан сасси  илтĕнсе каять (фонограмма ямалла «Внимание! Говорит Москва! Передаём важноеправительственное сообщение! Граждане и гражданки Советского Союза, сегодня в четыре часа утра без вся кого объявления войны германские вооружённые си лы атаковали границы Советского Союза! Началась Великая Отечественная война советских народов против немецко-фашистских захватчиков! Наше делоправое! Враг будет разбит! Победа будет за нами!...»)  Халăх  сцена варрине пуçтарăнса хытса тăрать.
1-мĕш вулакан: 
                          Хаяр вăхăт умра… Хула, ялăм,
                           Çĕршыв чĕнчĕ. Çĕклен эсĕ кар.
                            Ирĕк пурнăçшăн тăр, паттăр халăх, 
                           Тăшмана çиçĕм евĕр çунтар!
2-мĕш вулакан:
                        Пурте пулĕ- хĕвел, ыр çанталăк…
                       Пăшал тыт, ĕççыннийĕ, алла.
                       Фашиста тĕп тума, паттăр халăх,
                        Тăван çĕршĕн вăрçа! Малалла! (В.Васькин)

 «Сăваплă вăрçă» (Священная война) юрă. Сăвви В. Лебедев-Кумачăн, кĕвви А.Александровăн.
Тăрсам, тăван çĕр шывăмăр,
Эс тух çапăçăва.
Сан çинелле ылханлă йăх-
Хура урта шăвать.

Хаярлăх пĕтĕм халăхăн
Вĕретĕр чашкăрса.
Пĕр çын пекех кар тухрăмăр
Сăваплă вут-вăрçа.

Ик хире-хирĕç полюс пек
Эпир килĕштерми.
Эпир - мирпе ыр çутлăхшăн,
Вĕсен фашист тĕрми.

Хирĕç тăрар-и паттăррăн
Пур пусмăрçăсене,
Пирĕн телейĕн çулăмĕ
Сÿнтĕр текенсене.

Çĕр шыв çийĕн вĕçтермĕпĕр
Хура çунатсене.
Тăшман атти ан пустăр-и
Тыр-пуллă хирсене.
1-мĕш ертсе пыракан: 
 «Пурте – фронтшăн, пурте çĕнтерÿшĕн!» - çапла пулнă ун чухнехи лозунг. Тăван çĕр шыв пурне те ура çине тăма чĕннĕ. Фашистсем пирĕн Тăван çĕр шыв çине ултавлăн, сĕмсĕррĕн тапăнса кĕни совет çыннине калама çук тарăхтарса янă. Тăнăç ĕçпе пурăннă çынсем тăшмана хирĕç çĕкленнĕ, тылри халăх фронта туртăннă. Салтак çулĕ çитмен яш-кĕрĕм çар комиссариачĕсене пырса тулнă. Хĕр упраç та фронта яма ыйтнă. Тăванĕсем хаяр çапăçура пуç хуни çинчен пĕлсен ватăсем те чăтса тăрайман, фронта кайнă.
Вăрçа каякан ачасем: Тăшмана çĕмĕрсе часах таврăнатпăр. Ытлашши кулянмалли çук, куççульпе ăсатнисем каялла таврăнаймаççĕ тенине ан манăр.
Амăшĕ: Ывăлăм, ылтăнăçăм,   салтак ачи пулмалăх ӳстертĕм эп сана. Текех ĕнтĕ эс пĕчĕк мар. Хăвшăн хăв, Тăван çĕршывшăн тăма вăхăт çитрĕ. Тăван çĕршыв пысăк инкекре, ун чысне, тăван халăх ирĕкĕпе пурнăçне паттăррăн хӱтĕлесем. Пирĕн йăхра ят яракан пулман.  Эсĕ те ятна ан яр. Йывăрлăхсем ан хăратчăр сана, маттурăм. Киле чаплă çĕнтерӱпе таврăн, сан çулу такăр пултăр. Пур тăшмансене çĕнтерсе сывă таврăн, ывăлăм,   чипер…Эпĕ сана пиллетĕп…
Хĕрсем:
-Сывă пулăр!
-Çыру çырма ан манăр!
-Тăшман пулли аякран иртсе кайтăр!
-Пурсăра та каялла çаврăнса килмелле пултăр!  (Лаша урапа сасси  илтĕнет)
 Каччă. 
       Сывă пулăр, тăвансем,
Сывă пулăр, сар хĕрсем!
Çĕнтермесĕр тăшмана
Тек мана ан кĕтĕр.(И.Тукташ)

2- мĕш пулăм «Утатăп вăрçă хирĕпе»
2-мĕш ертсе пыракан: 
Фашистла Германин пирĕн çĕр шыва парăнтармалли план пулнă, унăн ячĕ «Барбаросса». Çак планпа килĕшÿллĕн фашистсен пирĕн çĕр шыва 3 уйăх хушшинче çĕмĕрсе тăкмалла пулнă. Нимĕçсен 3 арми пулнă: «Север» армин Ленинграда тытса илмелле пулнă, «Центрăн» - Мускава, «Югăн» - Киева. Анчах совет халăхĕ аптраса ÿкмен, хăвăрт хĕç- пăшалланса тăшмана хирĕç çапăçăва тухнă.
1-мĕш ертсе пыракан: 
Вăрçăн малтанхи уйăхĕсем пушшех те йывăр пулнă. Совет Союзне тапăниччен фашистла Германи Европăри чылай çĕр шыва хăйне пăхăнтарнă, вĕсен мĕнпур хуçалăхне вăрçă вăрçма ĕçлеттернĕ. Тăшман, çиçĕмле пырса çапса, Совет çарне тĕппипех пĕтерме, темиçе уйăхра çĕр шывăн пысăк пайне ярса илме ĕмĕтленнĕ. Анчах та Ленинграда, Киева, Смоленска, Одессăна тата ытти хуласене илессишен пынă çапăçусенчех тăшман ĕмĕчĕ путланасси палăрнă. Мускавшăн пынă çапăçусенчен вара вăрă-хурах ĕмĕтленни нихăçан та пурнăçланас çуккине пĕтĕм тĕнче туйса илнĕ. Тăшман çарĕсене Сталинград, Курск патĕнчи, Днепр çинчи çапăçусенче хытă аркатнă, юлашкинчен вĕсене çĕр шыв чиккинчен çеç мар, Европăри чылай çĕршывран хăваласа кăларнă.
3-мĕш вулакан.
        Танксем кĕрлерĕç те шавларĕç,
      Ӱксе шартлатрĕс снарядсем.
       Шăла çыртса, мала васкарĕс.
      Мухтавлă паттăр салтаксем! (Х.Алагер)      
4-мĕш вулакан.                                                                                                                                                                                                                                                                                                                                                                                                                                                                                                                                                                               Хуласем ишĕлетчĕç, çунатчĕç ялсем,
Çурăлатчĕç пиншер снаряд-бомбăсем.
Вутпа çулăм кĕрлетчĕ йĕри-таврара,
Чарăнман пурпĕр пурнăç фронтра та тылра. (Леонид Лялькин)
2-мĕш ертсе пыракан: 
Тăван çĕршыва тапăнса кĕнĕ  тăшмана пĕтерессишĕн  тылра ĕçлесе пурăннă паттăрсем те фронтри салтаксем пекех мĕнпур вăйпа кĕрешнĕ. Ял çыннисем, хăйсем выçăллă-тутăллă пулсан та, тырра фронт валли ăсатнă. Рабочисем  станок умĕнче тăрса  ытларах хĕс-пăшал туса кăларассишĕн тăрăшнă. 
1-мĕш ертсе пыракан: 
 Вăй питти ар çынсем юлман ялта. Шартлама хĕл çывхарса килнĕ. Пурнăç кунран кун йывăрланса пынă, анчах темĕнле йывăр, нуша пурнăç пулсан та тылри халăх пуçа усман. Аслисемпе  юнашар тăрса ачасем те  кĕрешнĕ. Хаяр вăрçă хирне чăлха-алсиш, сĕт-çу,çăмарта, тырă, какай ăсатнă.  Кунне-çĕрне, пылчăк-тусанне пăхмасăр, выççи-туттине пĕлмесĕр ырми-канми ĕçленĕ, Çĕнтерÿ кунне çывхартнă.
5-мĕш вулакан: 
Окоп чавнă хĕлле, танккаса шăн çĕре,
Вăрман каснă хĕрсем шартлама сивĕре.
Ватăсем, вĕтĕсем пĕр ĕçрен те юлман,
Пурнăç йывăр пулсан та,никам нăйкăшман.
6-мĕш вулакан: 
Пĕтĕм халăх вăй хунă ялта, хулара,
Пĕр канмсăр ĕçленĕ хирте, заводра,
Вăрçăра юн тăкса, чăн хастарлă ĕçпе
Пĕрле утнă ялан Çĕнтерÿ çулĕпе. (Леонид Лялькин)

2-мĕш ертсе пыракан: 
Вăрçăран çырнă çырусем хӗвелпе куççульсенчен тӗссӗрленнӗ пулсан та вӗсем паттăрлăха кăтартакан паха хутсем пек хисепленеççӗ. Çырусене кăранташпа та чернилпа та хут, открытка, çар хучӗсем çинче çыркаланă. 
1-мĕш ертсе пыракан: 
 Ял тăрăх салтак çырăвĕсене  салатса çуресси  те çăмăл пулман. Савăнăçлă  çырусемпе пĕрлех  виле хучĕсем  те  килнĕ-çке.   Нумайранпа çыру кĕтсе  пурăнакансене  кашни кун «çук»  тесе пăшăрхантарма, çынсен салху сăнĕсене  курма почта валеçекене çав тери йывăр пулнă. Эх, пĕтĕмпех унран килсен вăл   савăнăçлисене çеç  çитернĕ пулĕччĕ.
7-мĕш  вулакан:
Хĕр-почтальон килет. Выраççĕ 
Çынсем, ăна сăна-сăнах. 
Пĕлетĕп эп: кашни ырра çех 
Кĕтет, чĕнет сăмахсăрах.
Кĕç илтĕнет:
– Ача ман сывă!..
Канма вăл тухнă халь... тылра.
Сцена çинче салтаксем кам ларать, кам выртать. Пĕри пăшалне тасатать, тепри кĕнеке вулать, виççĕмĕшĕ ‒ çывăрать. Сцена хĕрринче пĕр çамрăк каччă çыру çырать. Салтак тумĕ тăхăннă каччăсем вăл мĕн çырнине вулаççĕ.
.Салтак:
«Сывă-и, юратнă аннеçĕм!
 Чылайранпа çырманшăн каçар. Эпĕ айăплă мар уншăн, вăхăчĕ çавнашкал пулчĕ. Пĕр-ик сăмах хам çинчен. Çичĕ кун хушши малти  позицире, нимĕçсенчен пĕр виççĕр метрта çеç пултăм. Эпир уçă вырăнтах пытанкаласа тăтăмăр. Мĕнле майпа сывă юлнă- хам та тĕлĕнетĕп. Вилĕмĕ манран пĕр вунă сантиметран çеç иртсе кайрĕ. Акă тата артиллери пенĕ чухне снарядсем пирĕнтен ик-виçĕ метртах ӱке-ӱке çурăлчĕç, пире вара юнпа, çĕрпе хупласа хучĕç.
Юратнă аннеçĕм! Сан сăмахусене, пехилӱсене кунне миçе хутчен аса илместĕп-ши? Çырмалли нумай ман сана, эсĕ пĕчченех тăрса юлтăм, -тетĕн эсĕ. Ăнланатăп, аннеçĕм. Сисетĕп эсĕ пăшăрханнине, санăн чĕрӱ вăрканине. Эх, пуласчĕ халь санпа юнашар, каласчĕ хам сана мĕн тери юратнине…
Эсĕ, аннеçĕм, яланах манпа пĕрле…
Сана хыттăн чуптăватăп. Гриша».
8-мĕш вулакан:
Тепри йĕрет:
– Аманнă ывăл.
Хутне те çырнă-çке сестра...
Инке те ак çыру илет те 
Именнĕн ман ума çитет.
– Ачам, лармастăн та эс кĕлт те...
Куç витĕр мар... Вулан-ши?– тет.
1-мĕш вулакан:
Уçатăп конверта... Сасартăк 
Куç сÿнчĕ пек – курмасть нимскер. 
Вулас килмест тек... Хăть çурса тăк. 
Ытла усал хут вăл... Тискер.
Ку хыпара мĕнле-ха калăн?.. 
Хĕсет, пĕрет вăл чĕрене. 
3-мĕш вулакан:
Сăмах тупма та çуккă халăм, 
Ним чĕнейместĕп инкене.
Вăл манăн асапа курать те 
Хăйне мĕн кĕтнине сисет... 
Пĕр хускалми тăрать, тăрать те 
Касса пăрахнă пек ÿкет.. (Г.Орлов)
«Салтак çырнă виç кĕтеслĕ çырусем»  Сăмахĕ Юрий Плотниковăн | кĕвви  А.Сергеевăн
Салтак çырнă виç кĕтеслĕ çырусем...
Вăрăм пулчĕç, йывăр пулчĕç çулĕсем.
Киле çитнĕ инçетрен,
Юнлă вăрçă хирĕнчен
Салтăк çырнă виç кĕтеслĕ çырусем.
 
Cалтак çырнă виç кĕтеслĕ çырусем —
Иртнĕ вăрçăн ĕмĕрхи хыпарçисем.
Савăнтарнă та пире,
Хурлантарнă та пире
Салтак çырнă виç кĕтеслĕ çырусем.
 
— Хаклă мăшăр, ман юратнă ачасем, —
Çырăвне çапла пуçлатчĕç аттесем. —
Аркатсассăн тăшмана
Кĕтсе илĕр ак мана,
Хаклă мăшăр, ман юратнă ачасем.
 
Салтак çырнă виç кĕтеслĕ çырусем...
Паян кун та упранаççĕ-ха вĕсем.
Çулăм витĕр тухнисем,
Куççульпе йĕпеннисем,
Салтак çырнă виç кĕтеслĕ çырусем...
Сценăн малти пайне вăрçă ачисем пырса тăраççĕ.
4-мĕш вулакан:
Чуптăр кăткă, сиктĕр шăрчăк та пĕрле,
Кайăксем юрлаччăр ирĕкре,
Вăйăра янратăр тумрапа кĕсле...
Вăрçă юлтăр иртнĕ ĕмĕре!
5-мĕш вулакан:
Юнлă вăрçă каймасть асăмран ĕмĕрне.
Вăл хăварчĕ суран кашни çын чĕринче.
Эп таятăп пуçа вилнисен умĕнче:
Пултăр Мир ĕмĕрех Çĕр-планета çинче!
6-мĕш вулакан:
Хаяр кĕрленĕ урнă тупă,
Юн юхнă паттăр салтаксен.
Фашистсене вĕсем тĕп тунă,
Мире, пире хÿтĕлесе.
Анчах нумайăш таврăнмарĕ
Ун чух килĕсене.
Çунать сÿнми вутсен кăварĕ ‒
Манмастпăр паттăр çынсене.

Палăк умĕнче хура тумлă, шурă çÿçлĕ хĕр арăм тăрать.
«Молитва» юрăн сăмахсăр кĕвви янăрать.
Амăшĕ:
Çук, нихçан, ĕмĕрте те
Ĕненмĕп эп, ывăлăм,
Эсĕ çичĕ ютра
Ик куçна хупнине.
Çырăвне комиссар
Йăнăшпа кăна çырнă вăл,
Эп пĕлеп вăрçăра
Ун пекки пулнине.
Вăтăр çул... Вăтăр çул
Çĕршыва хураллатăн,
Ăнланатăп эп, ывăлăм,
Санăн чунна.
Пĕчĕкрен, ачаран
Салтака юрататтăн,
Салтакахчĕ аçу та,
Хывнă эс аçуна.
Шăп вунсакăр çулта
Эс вăрçа тухса кайрăн,
Пуйăсна ăсатма та
Пыраймарăм, каçар.
Кĕтрĕм ир, кĕтрĕм каç...
Ах, мĕнле-ши чăтайрăм?
Кайăпăр, ывлăм, киле,
Килсĕр пурнăç начар.
Çук тесе ан вăтан:
Халь колхоз ураланчĕ.
Кивĕ пÿрт те çĕнелчĕ,
Пурăнатпăр аван.
Юрĕ-варĕ те пур,
Тăхăнма та тупатпăр,
Тултăр кил ăшчикки,
Кăштах кан та авлан.
Кинлĕх пур ман пăхни,
Сан пекех яштак пÿллĕ,
Улăхри чечек пек
Икĕ куçĕ кăвак.
Ĕçĕнче те ĕçчен,
Çын çинче — килĕшÿллĕ,
Вăйăра тĕл пулсан,
Ак, юратăн хăвах.
Йĕтĕн пир тăрăхне
Упраса эп усратăп,
Сарса хурăп тесе
Кĕçĕн çын кĕнĕ чух,
Хăнине ыр пулма
Сăрине те юхтарăп,
Сĕтеле сăн кĕртме
Ытлă-çитлĕ сĕт-çу...
Ма чĕнместĕн, ачам,
Ырлăха ырламастăн,
Е хурал тăнă чух
Юрамасть-и чĕнме?
Йĕркине тытмаллах.
Эс ăна ăнланатăн.
Сир, эппин, шухăшпа
Çĕрлехи кичеме.
Анчах пĕл: ĕмĕрте те
Ĕненмĕп эп, ывăлăм,
Эсĕ çичĕ ютра
Ик куçна хупнине.
Çырăвне комиссар
Йăнăшпа кăна çырнă вăл,
Эп пĕлеп
Вăрçăра ун пекки пулнине. (Ю.Сементер)
3-мĕш пулăм «Çĕнтерӱ!»
1-мĕш ертсе пыракан:
Çук, пире вăрçă кирлĕ мар, нихăçан та! Манăн яланах, ирхине куçа уçса ярсанах, кантăкран хĕвел çути кĕнине, атте-анне, тăвансен пит-куçĕн-че йăл-кулă пулнине курас килет. Тус-юлташсен те пурнăçĕ тикĕс сукмакапа чуптăрччĕ, яланах. Çапла, çапла, пире нимĕнле вăрçă та кирлĕ мар.
7-мĕш вулакан:
Çуркунне çут тĕнче çунат сартăр тесен,
Кайăксем савăнса юр юрлаччăр тесен,
Чĕрери юрату çунса тăтăр тесен,-
Мире сыхлăр пурте, тĕнчери тусăмсем!
8- мĕш вулакан:
Алăри ачасем хавас ÿсчĕр тесен,
Амăшсем татăлса ан кулянччăр тесен,
Кашни çын килĕнче пурнăç пултăр тесен,-
Мире сыхлăр пурте, тĕнчери тусăмсем! (В.Давыдов-Анатри)
2-мĕш ертсе пыракан: 
Совет халăхĕ кар тăрса тăшмана çапса аркатнă. Шел, салтак-ветерансен, тыл ĕçченĕсен йышĕ çулсерен чакать. Вĕсен паттăрлăхне çамрăк ăрăвăн манма юрамасть. 1418 талăка пынă хаяр та хăрушă вăрçă яланах пирĕн асра юлтăр.
А. Егорова-Эльпике юрлакан «Çĕнтерÿ кунĕ» юрра пурте пĕрле тăрса юрлаççĕ.
Çĕнтерÿ кунĕ.
Асаттеçĕм сан умра чĕркуçленсе
Чуптăватăп эп сан аллуна.
Чунăмпа хĕрӳленсе куççульленсе
Пуç таятăп тав туса сана.
Тăшмантан сыхланă эс тăван çĕре
Мăшăрна ачусене савса.
Ыр сунса мăнаçланса тапать чĕре
Мăнукна халь ыталан кулса.
Эс çывхартнă çĕнтерӳ куне
Эс тăлланă çичĕ ют кинне.
Шеллемесĕр хăвăн кун çулна
Парăнмасăр ирсĕр тăшмана.
Çырнă виç кĕтеслĕ çырусем
Вĕçнĕ кил енне ыр хыпарсем.
Çемьÿне ялан асра тытса
Çĕр шыва сыхланă юратса.
Кăкăру çине çаксан эс орденсем
Шур çӳçне ачашлăп эп хулен.
Йышăнсан пиртен шур чечексем
Çĕнтерӳ кунне кĕтен хулен.
Çĕнтерӳ кунне пĕрле уявлама
Килнĕ тусусем медаль çакса.
Эс манатăн çутă куççульна шăлма
Савăнан чуна телей ...
Эс çывхартнă çĕнтерӳ куне
Эс тăлланă çичĕ ют кинне
Шеллемесĕр хăвăн кун çулна
Парăнмасăр ирсĕр тăшмана
Çырнă виç кĕтеслĕ çырусем
Вĕçнĕ киль енне ыр хыпарсем
Çемйÿне ялан асра тытса
Çĕр шыва сыхланă юратса

  
 

